**Copleşitor**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copleşitor

Prea verzi sunt ochii tăi frumoşi

Şi dulce-a lor privire,

Să nu-i doresc spre mine-ntorşi

Să caute iubire.

Prea moale este pasul tău

Şi urma-i prea uşoară,

Să nu-mi doresc ca lâng-al meu

Să vină bunăoară.

Prea caldă este vocea ta

Şi este mult prea blândă

Să nu-mi doresc, strigat de ea,

Să o aud cum cântă.

Mult prea deschis e chipul tău

Şi faţa-ţi prea senină,

Să nu-mi doresc, pe Dumnezeu,

Să-mi dăruie lumină.

Iar trupu-ţi este mult prea zvelt,

De mică balerină,

Să nu-mi doresc, încet-încet,

În braţe-acum să-mi vină.

Prea tare-mi bate-acum în piept

O inimă nebună,

Să n-am tăria să-ţi repet

Doar tu că-i eşti stăpână.